ระวัง!ก.พ.หุ้นร่วง7%
ช่วงสั้นเข้าตัวใหญ่ในSET50จับตาเงินร้อนเข้าตราสารหนี้
31 ม.ค. 2556

ช่วงสั้นเข้าตัวใหญ่ในSET50จับตาเงินร้อนเข้าตราสารหนี้
หุ้นครึ่งปีแรกสดใสกว่าครึ่งหลัง เงินต่างชาติยังไหลเข้าต่อเนื่อง ระวัง ก.พ. ลงได้ 57% จับตาเงินร้อนเข้าตราสารหนี้ สัปดาห์นี้มีลุ้น 1,500 จุด นักลงทุนโยกเข้าตัวใหญ่ใน SET50 
นายชัยพร น้อมพิทักษ์เจริญ ผู้ช่วยกรรมการผู้อำนวยการสายงานวิจัยลูกค้าบุคคล บริษัทหลักทรัพย์ (บล.) บัวหลวง กล่าวในงานเสวนาการลงทุนประจำปีของธนาคารกรุงเทพ และ บล.บัวหลวง เรื่อง “เปิดมุมมองการลงทุนรับเศรษฐกิจปี 2556” ว่า ครึ่งปีแรกยังมีปัจจัยบวกต่อตลาดหุ้นมากกว่าครึ่งปีหลัง โดยเฉพาะกระแสเงินทุนจากต่างชาติ ซึ่งขณะนี้ยังไม่มีปัจจัยที่ทำให้นักลงทุนต่างชาติถอนเงินออกจากตลาดหุ้น
ทั้งนี้ บล.บัวหลวง ประเมินดัชนีเป้าหมายอยู่ที่ 1,550 จุด จากสัดส่วนราคาต่อกำไรในอนาคต (Forward P/E) ที่ 15 เท่า และกำไรเติบโต 16%
“ตลาดหุ้นไทยตอนนี้เป็นกระทิงรุ่นใหญ่ กำลังคึก และมีความเป็นไปได้ที่ดัชนีจะขึ้นไปถึงเป้าหมายที่ประเมินไว้ตั้งแต่ครึ่งแรกของปี แต่เมื่อเข้าช่วงกลางปีจะระวังเพราะมีการเลือกตั้งในยุโรป ซึ่งมีความกังวลว่า จะมีการเปลี่ยนขั้วทางการเมืองเกิดขึ้นหรือไม่ และธนาคารกลางสหรัฐ จะกลับลำนโยบายหรือไม่” นายพรชัย กล่าว
นอกจากนี้ มีโอกาสที่ดัชนีหุ้นจะปรับเพิ่มขึ้นได้มากกว่าคาด หากกลุ่มพลังงานมีการเปลี่ยนแปลงในทางที่ดีอาจจะมีการปรับประมาณการกำไรของกลุ่ม และการเปลี่ยนแปลงการลงทุนในกลุ่มสื่อและสิ่งพิมพ์ และเทคโนโลยีสารสนเทศและการสื่อสาร รวมทั้งจิตวิทยาการลงทุนด้วย
อย่างไรก็ตาม นายชัยพร เตือนว่า ในระยะสั้นประมาณเดือน ก.พ. อาจจะมีการทำกำไรระยะสั้นออกมาบ้าง แต่คาดว่าจะเป็นการปรับตัวลงเพียง 57% เท่านั้น โดยช่วงดังกล่าวอาจจะเป็นจังหวะเข้าลงทุน
“สำหรับเม็ดเงินลงทุนจากต่างชาติ ที่ผ่านมาจะเข้าไปลงทุนในตราสารหนี้อายุค่อนข้างยาว แต่ในปัจจุบันเริ่มเห็นการลงทุนในอายุสั้นลงประมาณ 14 วันเท่านั้น ซึ่งอาจจะเป็นเงินร้อนที่เราต้องระวังพอสมควร” นายชัยพร กล่าว
นายกอบศักดิ์ ภูตระกูล ผู้ช่วยผู้จัดการใหญ่ ธนาคารกรุงเทพ กล่าวว่า ในปีนี้การลงทุนที่น่าสนใจ คืออสังหาริมทรัพย์ทั้งในประเทศและต่างประเทศ เช่น สหรัฐ นอกจากนี้ ตลาดหุ้นต่างประเทศ โดยเฉพาะตลาดที่เริ่มพลิกฟื้น เช่น ตลาดหุ้นจีนและญี่ปุ่น ก็น่าสนใจ
“กระทิงรุ่นใหญ่ก็อาจจะตกเหวได้ เพราะราคาปรับเพิ่มขึ้นมาพอสมควรแล้ว ดังนั้นควรลงทุนอย่างระมัดระวัง และมองไปที่กระทิงต่างประเทศบ้าง” นายกอบศักดิ์ กล่าว
ด้านตลาดหุ้นวันที่ 30 ม.ค. ตลาดหุ้นเอเชียขึ้นยกแผง ดัชนีหุ้นไทยดีดขึ้น 12.02 จุด ปิดที่ระดับ 1,490.82 จุด นำโดยหุ้นกลุ่มพลังงาน แต่นักลงทุนต่างชาติขายมากถึง 1,398 ล้านบาท ส่วนสถาบันในประเทศซื้อ 2,273 ล้านบาทและพอร์ต บล.ซื้อ 2,345 ล้านบาท 
มาร์เก็ตติง กล่าวว่า นักลงทุนโยกเงินเข้ามาเล่นหุ้นขนาดใหญ่โดยเฉพาะใน SET50 ที่เห็นว่าราคายังปรับขึ้นไม่มากเช่นหุ้นครอบครัว ปตท. 
นายประเสริฐ ขนบธรรมชัย รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า หุ้นกลุ่มพลังงานที่ปรับตัวขึ้นมาแรง โดยเฉพาะหุ้น ปตท. (PTT) อาจเกิดจากแรงเก็งกำไรราคาน้ำมันที่ปรับตัวขึ้นมาในช่วง 12 สัปดาห์ที่ผ่านมา และหุ้น ปตท.นิ่งมานาน จึงมีแรงซื้อกลับเขามา
“เรามองว่าเป็นการเล่นข่าวในระยะสั้นเท่านั้น ซึ่ง บลจ.กสิกรไทยเองยังไม่ปรับมุมมองต่อหุ้นกลุ่มพลังงาน ยังคงมองกลางๆ และไม่ได้เพิ่มน้ำหนักลงทุนจนกว่าเศรษฐกิจจะฟื้นตัว” นายประเสริฐ กล่าว
สำหรับแนวโน้มตลาดหุ้นไทยใกล้แตะระดับ 1,500 จุด อาจถูกแรงขายทำกำไรออกมาได้ แต่จากเงินทุนที่ยังไหลเข้าต่อเนื่องก็อาจทำให้ดัชนีขยับขึ้นได้ แต่อาจปรับฐานเป็นระยะๆ